OBH 8511/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

Az eljárás megindulása

A panaszos beadványában munkáltatója, valamint a társadalombiztosítási szerv szociális biztonságát veszélyeztető eljárása miatt kért segítséget az állampolgári jogok országgyűlési biztosa általános helyettesétől.

Érintett alkotmányos jogok

Jogbiztonsághoz való jog [Alk. 2. §]
Szociális biztonsághoz való jog [Alk. 70/E. § (1-2) bek.]

Alkalmazott jogszabályok

A társadalombiztosításról szóló 1978. évi II. tv. (T.)

Megállapított tényállás

A panaszos a Békés Megyei Közigazgatási Hivatal nyugdíjas köztisztviselője. 1992. szeptember 14-én nyilatkozatban vállalta 1992. március 1-jétől munkabéréből 6 %-os nyugdíjjárulék fizetését.

A Belügyminisztérium Megyei Területi Államháztartási és Közigazgatási Információs szolgálat a nyilatkozathoz megküldött tájékoztatója tartalmazta, hogy a nyugdíjjárulék nem téríthető vissza akkor sem, ha az újbóli nyugdíj-megállapításnál (átcserélés) kiszámított nyugellátás alacsonyabb lenne vagy a jogosultság megszűnése előtt visszavonásra kerülne a megbízás.

1995. április 1-jétől azonban jogszabály változás történt, nevezetesen a T. 103/B. § (7) bekezdése szerint 4 %-os egészségbiztosítási járulékot a nyugdíjas foglalkoztatottnak nem kell fizetnie. Továbbá a T. 46. § (2) bekezdése (miszerint az öregségi nyugdíj összegét újból meg kell állapítani, ha az igénylőnek a nyugdíj megállapítása után szerzett szolgálati ideje alatt legalább 36 havi keresete van) 1993. március 1-jével hatályát vesztette azzal, hogy a rendelkezéseit 1996. február 29-ig szerzett szolgálati idő, illetőleg elért kereset alapján történő megállapításnál az igényérvényesítés időpontjától függetlenül alkalmazni kell. Tehát 1996. február 29-ig lehetett a nyugdíjjárulékot a nyilatkozat alapján levonni, bár a panaszosnak a szükséges 36 hónapja már 1995. február 28-án meg volt.

A TÁKISZ mint társadalombiztosítási kifizetőhely tévedésből a jogszabály változása ellenére tovább vonta jogtalanul a panaszostól a 6 %-os nyugdíjjárulékot. A panaszos pedig csak 1997. januárban szerzett tudomást a jogszabály változásról és kérte munkáltatójától a tévesen levont járulék visszafizetését. A Békés Megyei Nyugdíjbiztosítási Igazgatóságnak az ügyben lefolytatott vizsgálata eredményeként, az 1997. április 9-én kelt, a TÁKISZ-nak megküldött levele alapján az 1996. évben levont 54.900 Ft járulék a panaszos részére visszafizetésre került. Ezt követően a Békés Megyei Nyugdíjbiztosítási Igazgatóság 1997. június 22-én kelt levele szerint, korrigálva korábbi megállapítását, csak 1996. március 1-jétől jár vissza a járadék, így 12.256 Ft visszafizetésére kötelezték a panaszost.

Az állampolgári jogok országgyűlési biztosa általános helyettese a vizsgálat eredményeként megállapított, hogy a panaszos az 1992. március 1-jétől 1996. február 29-ig - a nyugdíj folyósítása mellett - fennálló jogviszonya alapján jogosult lehet, ha számára kedvezőbb, nyugdíja újbóli megállapítására (átcserélésére), bár beadványából kitűnik, hogy nincs ilyen szándéka. A jogtalanul levont nyugdíjjárulék visszafizetésre került.

A fentiek mellett azonban mind a TÁKISZ, mind a Megyei Nyugdíjbiztosítási Igazgatóság jogszabályellenes és szakszerűtlen eljárása sértette a panaszos jogbiztonsághoz és szociális biztonsághoz való jogát, és ezzel alkotmányos visszásságot okozott.

Ajánlás

Az alkotmányos jogsérelem orvoslása érdekében az állampolgári jogok országgyűlési biztosa általános helyettese felkéri a Békés Megyei Nyugdíjbiztosítási Igazgatóság Igazgatóját és a BM Békés Megyei Területi Államháztartási és Közigazgatási Információs Szolgálat Igazgatóság Igazgatóját a felelősség megállapítására, valamint a szükséges intézkedések megtételére.

Budapest, 1998. június 19.

Dr. Polt Péter